PASKAIDROJUMA RAKSTS

[bookmark: _Hlk148512233]Ventspils valstspilsētas pašvaldības domes 2026. gada __. _________ saistošajiem noteikumiem Nr. ___ “Par Ventspils valstspilsētas pašvaldības personalizēto viedkarti”

	Paskaidrojuma raksta sadaļa
	Norādāmā informācija

	1. Mērķi un nepieciešamības pamatojums
	[bookmark: _Hlk209699346]Saistošo noteikumu projekta mērķis ir noteikt vienotu kārtību Ventspils valstspilsētas pašvaldības (turpmāk – Pašvaldība) personalizētās viedkartes Ventspilnieka kartes un Skolēnu apliecības (turpmāk – Viedkarte) noformēšanai, izsniegšanai, lietošanai, atkārtotai izsniegšanai un anulēšanai, kā arī Viedkartes izmantošanai Pašvaldības noteikto atvieglojumu, priekšrocību un pakalpojumu saņemšanai.
Ventspils valstspilsētas pašvaldībā tiek ieviesta personalizēta viedkarte: Ventspilnieka karte un Skolēnu apliecība kā vienots risinājums iedzīvotāja identificēšanai un Pašvaldības nodrošināto pakalpojumu, atvieglojumu un citu priekšrocību saņemšanai. Viedkartes ieviešana tiek īstenota pakāpeniski, sākot ar Skolēnu apliecību, kas vienlaikus kalpo kā izglītojamā statusu apliecinošs dokuments un līdzeklis Pašvaldības nodrošināto atvieglojumu un pakalpojumu administrēšanai. 
Ministru kabineta 2021. gada 10. augusta noteikumu Nr. 528 „Vispārējās izglītības iestāžu un profesionālās izglītības iestāžu pedagoģiskā procesa un eksaminācijas centru profesionālās kvalifikācijas ieguves organizēšanai obligāti nepieciešamā dokumentācija” 2.11. apakšpunkts paredz, ka izglītojamā statusu apliecinoša dokumenta izsniegšanu nodrošina izglītības iestādes vadītājs.
Ar saistošajiem noteikumiem paredzēts noteikt Viedkartes saņemšanai nepieciešamos nosacījumus, iesaistīto Pašvaldības institūciju kompetenci, Viedkartes derīguma un lietošanas nosacījumus, atkārtotas izsniegšanas gadījumus un maksas noteikšanas kārtību, kā arī informācijas sniegšanas un Viedkartes anulēšanas kārtību.
Vienots regulējums nepieciešams, lai nodrošinātu skaidru, pārskatāmu un vienveidīgu Viedkaršu administrēšanu, kā arī personām būtu saprotami Viedkartes saņemšanas un izmantošanas nosacījumi.
Saistošie noteikumi izdodami saskaņā ar Pašvaldību likuma 44. panta otro daļu.

	2. Fiskālā ietekme uz pašvaldības budžetu
	Saistošo noteikumu īstenošana ir saistīta ar Viedkaršu izgatavošanas, informācijas sistēmas uzturēšanas un administrēšanas izmaksām 25 000 EUR gadā.
Viedkartes pirmreizējā izsniegšana tiek nodrošināta bez maksas. Noteikumos paredzētajos gadījumos par Viedkartes atkārtotu izgatavošanu var tikt noteikta maksa.
Saistošo noteikumu izpilde tiek nodrošināta Pašvaldības budžetā šim mērķim paredzēto līdzekļu ietvaros.

	3. Sociālā ietekme, ietekme uz  vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci
	3.1. Sociālā ietekme - pozitīva sociālā ietekme, jo Viedkarte nodrošina vienkāršāku un ērtāku piekļuvi Pašvaldības pakalpojumiem, atvieglojumiem un citām priekšrocībām. Skolēnu apliecība vienlaikus nodrošina izglītojamā statusa apliecināšanu un iespēju izmantot ar Viedkarti saistītos Pašvaldības pakalpojumus un atvieglojumus.
3.2. Ietekme uz vidi - nav attiecināms.
3.3. Ietekme uz iedzīvotāju veselību  - nav attiecināms.
3.4. Ietekme uz uzņēmējdarbības vidi pašvaldības teritorijā - Viedkartes izmantošana var veicināt sadarbību starp Pašvaldību un komersantiem, kuri Viedkartes lietotājiem piedāvā priekšrocības vai atlaides.
3.5. Ietekme uz konkurenci – nav attiecināms.

	4. Ietekme uz administratīvajām procedūrām  un to izmaksām
	Saistošie noteikumi nosaka Viedkartes saņemšanas, izsniegšanas, lietošanas, atkārtotas izsniegšanas un anulēšanas kārtību, kā arī Pašvaldības institūciju kompetenci šo darbību nodrošināšanā.
Ventspilnieka kartes noformēšanu un administrēšanu nodrošina Pašvaldības iestāde “Ventspils digitālais centrs”, savukārt Skolēnu apliecības izsniegšanu organizē un nodrošina attiecīgās izglītības iestāde tās vadītāja noteiktajā kārtībā.
Personām administratīvais slogs tiek samazināts, pēc iespējas izmantojot Pašvaldības un valsts informācijas sistēmās pieejamos datus un neprasot atkārtoti iesniegt Pašvaldības rīcībā jau esošu informāciju.

	5. Ietekme uz pašvaldības funkcijām un cilvēkresursiem
	Saistošo noteikumu izpildi nodrošinās Pašvaldības esošās institūcijas un izglītības iestādes atbilstoši noteikumos noteiktajai kompetencei.
Viedkartes ieviešana veicina Pašvaldības pakalpojumu un atvieglojumu administrēšanas digitalizāciju un vienotas identificēšanas sistēmas izmantošanu.
Jaunu Pašvaldības institūciju vai amata vietu izveide saistošo noteikumu izpildei nav paredzēta.

	6. Informācija par izpildes nodrošināšanu
	Saistošo noteikumu izpildē atbilstoši noteiktajai kompetencei tiks iesaistītas Pašvaldības institūcijas, izglītības iestādes un citas Viedkartes darbības nodrošināšanā iesaistītās personas.

Viedkaršu lietotājiem nepieciešamā informācija par Viedkartes lietošanu, sadarbības partneriem un to piedāvājumiem būs pieejama Pašvaldības tīmekļvietnē www.ventspils.lv.
Saistošo noteikumu izpildei jaunas institūcijas nav nepieciešams izveidot.

	7. Prasību un izmaksu samērīgums pret ieguvumiem, ko sniedz mērķa sasniegšana
	Saistošajos noteikumos ietvertās prasības ir nepieciešamas, lai nodrošinātu vienotu un pārskatāmu Viedkaršu administrēšanas un lietošanas kārtību.
Noteikumos paredzētie nosacījumi ir samērīgi ar sasniedzamo mērķi – nodrošināt drošu personas identificēšanu un ērtu Pašvaldības pakalpojumu, atvieglojumu un citu priekšrocību saņemšanu, vienlaikus nosakot skaidru Viedkartes izsniegšanas un lietošanas kārtību.

	8. Izstrādes gaitā veiktās konsultācijas ar privātpersonām un institūcijām
	Atbilstoši Pašvaldību likuma 46. panta trešajai daļai saistošo noteikumu projekts un tam pievienotais paskaidrojuma raksts sabiedrības viedokļa noskaidrošanai no 2026. gada __. __________ līdz __. _________ tika publicēts Pašvaldības oficiālajā tīmekļvietnē www.ventspils.lv 
Noteikumu projekts izskatīts Pašvaldības Likumības komisijā (__.__.2026.) un Finanšu komitejā (___ __.2026.). 
Priekšlikumi, iebildumi un komentāri ______saņemti.

 domes priekšsēdētājs									J. Vītoliņš

